Gandia reivindicarà els seus atractius turístics a Fitur 2024 i es consolidarà com ciutat atractiva per invertir
19 gener 2024

## Gandia reivindicarà els seus atractius turístics a Fitur 2024 i es consolidarà com ciutat atractiva per invertir19 gener 2024Última actualització: 19 gener 2024

![](../gestion/img/01f3bdb50046154cfa5ecd22329b72f91ea314aec5bff37fdc43fff9c414161e.JPG)  
  

La **regidora delegada de Turisme de l'Ajuntament de Gandia, Balbina Sendra** ha presentat aquest matí als mitjans de comunicació la programació i els continguts que la nostra ciutat presentarà la setmana que ve, del 24 al 28 de gener, a la **48 edició de la Fira Internacional de Turisme de Madrid, FITUR 2024**. Prèviament, totes les iniciatives programades s'han donat a conéixer als representants del sector i grups polítics a la Mesa de Turisme celebrada hui al Saló Laval del consistori i que ha estat presidida per l'**alcalde de Gandia, José Manuel Prieto**.  
  
Sendra ha afirmat que en aquesta ocasió les línies generals de la participació de Gandia estaran basades en _"certeses i no en grans projectes"_. _"Posarem en valor totes les coses que ja estem fent i destacar la Gandia del dia a dia que volem arribi al cor de tots els visitants"_.  
  
L'edil ha destacat que, per una banda, s'abordarà el **públic professional i inversor** durant les jornades de dimecres, dijous i divendres. _"Aquests dies presentarem i reafirmarem les novetats i els avantatges que tenim a l'hora d'aconseguir que el sector invertisca en la nostra ciutat per desenvolupar nous projectes i iniciatives"_.

  
D'altra banda, s'hi abordarà el **públic finalista**. _"Volem que les persones coneguen que Gandia té moltíssimes raons per ser un lloc on invertir el seu temps que és el més valuós que tenim"_, ha declarat Sendra, qui sobre aquestes raons ha incidit que són sis:  
  
1.- **Climatològiques**. Gandia compta amb una **temperatura mitjana de 14 graus centígrads a l'hivern i més de 300 dies de sol** a l'any. En aquest sentit, es remarcaran una sèrie d'iniciatives que pretenen atraure visitants interessats en les activitats a l'aire lliure.

  
2.- **Culturals**. La ciutat destaca per la seua **rica programació cultural** i de tota mena d'esdeveniments durant els 365 dies de l'any i va a Fitur amb una nova proposta dirigida a un públic molt específic.

  
3.- **Gastronòmiques**. A més de la fideuà es posaran en valor **nous productes gastronòmics** de la mà de Tasta Gandia i DestíSafor.

  
4.- **Patrimonials**. A diferència d'altres edicions, s'aposta aquest any pel **patrimoni arquitectònic** vinculat al turisme i a les visites guiades.

  
5.- **Tradicionals**. Les **Falles** i la **Setmana Santa** tindran el seu pes específic amb la posada en valor de la declaració com a **Festes d'Interés Turístic Nacional**.

  
6.- **Pluralitat i respecte**. En aquest sentit, la regidora ha avançat que s'abordarà una **nova iniciativa LGTBI**. _"Pensem que és un tema important perquè és un tipus de públic que estem treballant"_.  
  
Finalment, Sendra ha explicat que _"acudim a Fitur amb un ampli ventall d'opcions i oportunitats que abordarem en multitud de formats. Hem intentat que cadascuna de les coses que fem emocionen la gent, però fent-ho a través de les realitats i certeses"_.